Hrvatsko novinarsko društvo žestoko je reagiralo na izjave Dujomira Marasovića, zastupnika HDZ-a koji je prilikom saborske rasprave kazao kako je prvo što moraju napraviti kad se promijeni vlast za godinu dana - 'pomesti sve s Hrvatske radiotelevizije'. Za komentar smo priupitali i ravnatelja programa HRT-a Sašu Runjića, a on je za tportal kazao da će Hrvatska radiotelevizija reagirati kada bude smatrala da su oni koji daju izjave relevantni

Reagirat ćemo kad procijenimo da su oni koji govore i ono što govore relevantni, odnosno dostojni reakcije. A to nije uvijek nužno istovjetno s ugledom funkcije koju govornik ima. Toliko o tome', kazao je Runjić za tportal.

'Radimo profesionalno, i to je, ponavljam, u skladu s programom koji je Sabor usvojio. Pokušavamo izgraditi HRT kao modernu, vjerodostojnu, javnu, multimedijalnu televiziju i to radimo nepokolebljivo i što je moguće u kraćim rokovima. Svaka iduća saborska većina ima puno pravo procjenjivati naš rad i u skladu s time vući poteze. Ali za te poteze potom i odgovarati biračima, zar ne? ', kaže Runjić za tportal.

Radi se o klasičnoj i primitivnoj političkoj prijetnji, uobičajenoj i prepoznatljivoj kad je riječ o nedemokratskim strankama. Možda je Marasoviću to neoprezno 'izletjelo' iz usta, kao što mu zna izletjeti i još ponešto drugog. No kao profesionalna novinarska udruga pribojavamo se da možda o tome snuju i Marasovićevi stranački šefovi, ali to nisu obznanili', kaže se u priopćenju HND-a koje potpisuje predsjednik Zdenko Duka.